Mərhəmətli və Bağışlayan Allahın adı ilə.
و الحمدلله‌ ربّ العالمين و الصّلاة و السّلام علي سيّدنا و نبيّنا ابي‌‌القاسم المصطفي محمّد
و علي آله الطّيّبين الطّاهرين المعصومين و علي صحبه المنتجبين و من تبعهم باحسان الي يوم الدّين
Çox sevinirik, Allaha sonsuz şükürlər edirik ki, bir daha,
daha bir ildə bu möhtəşəm, mənalı və faydalı toplantını keçirmək bizə nəsib oldu.
Vəqflərdə çalışan qardaşlarımıza, habelə bu tədbirin təşkil olunması üçün Vəqflər Təşkilatı ilə əməkdaşlıq etmiş hər kəsə təşəkkürümüzü bildiririk;
bu Quran hadisəsində, Quran toplantısında, əslində isə Quran bayramında iştirak
və həmkarlıq edən qonaqları da salamlayır, onlara: “Xoş gəlmisiniz” – deyirəm.
Allah-taala hamınızın əcrini versin, inşallah.
Quran məsələsi bizim çox önəmli məsələlərimizdən biridir; İslam dünyasının, İslam ümmətinin daimi məsələlərindəndir.
Biz Qurandan möhkəm yapışmalıyıq. İslam ümməti Qurandan yararlanmazsa, Qurandan yayınıb uzaqlaşarsa
(təəssüflər olsun ki, tariximizin bir çox mərhələlərində bu baş verib)
zərbə alacaq; necə ki elə alıb da.
Bu gün bizim Qurana ehtiyacımız var; İslam cəmiyyətinin, müsəlman toplumunun düzgün yaşayışının yolu Qurana əməl etməkdir;
rəvayətlərdən birində buyurulur:
“Quran Allahın ipi, açıq-aydın nur və şəfadır”.
“Allahın ipi” məsələsi Qurandan gəlir:
“Hamılıqla Allahın ipindən (dindən, Qurandan) möhkəm yapışın və (firqələrə bölünüb) bir-birinizdən ayrılmayın”. (“Ale-İmran” surəsi, 103-cü ayədən)
Həmin o ip Qurandır.
Nura gəlincə isə,
nurun xüsusiyyəti nədir? Ətrafı aydınladır, gedəcəyi yolu insana göstərir,
insan görmə qabiliyyəti əldə edir, gözü açılır. Nur olmasa, gözlər də heç yeri görə bilmədikləri üçün kara gəlməz, faydalı olmaz.
Bizim ağlımız var, cürbəcür qabiliyyətlərimiz var, düşünmək bacarığımız var,
amma nur olmasa, bunlar heç biri bizə kömək edə bilməz; nur lazımdır, həmin o nur da Qurandır.
Və Quran şəfadır;
biz xəstəyik, canımızda mərəz var. Müsəlman ölkələrinin geriliyinə nəzər salın;
kafirlərin əksər müsəlman ölkələrində necə ağalıq etdiyinə diqqət yetirin.
Amerika prezidentinin qalxıb oradan tam həyasızcasına: “Əgər biz olmasaq,
bəzi ərəb ölkələri heç bir həftə də özlərini qoruyub saxlaya bilməzlər” – deməyi müsəlmanlar üçün zəlalətdir.
Səbəb isə odur ki, bizim canımızda bu mərəz var; zillət mərəzindən daha betər bir mərəz ola bilməz.
Bu zillətin səbəbi isə bizim Qurandan yapışmamağımızdır, bu şəfa qaynağını, dərdlərin dəvasını əldən verməyimizdir.
“Quran ondan yapışanların qoruyucusu, arxasınca gedənlərin xilaskarıdır”;
tamamilə realdır; Quran budur. Bu gün bizim Qurana ehtiyacımız var; həm şəxsi həyatımızda,
həm sosial həyatımızda, həm də siyasətimizdə, siyasi davranışımızda.
Quran bizə dərs öyrədir; bir qədər əvvəl tilavət olunan ayələrdə buyurulduğu kimi:
“Muhəmməd (ə) Allahın peyğəmbəridir. Onunla birlikdə olanlar (möminlər) kafirlərə qarşı sərt, bir-birinə qarşı (öz aralarında) isə mərhəmətlidirlər. Sən onları (namaz vaxtı) rüku edən, səcdəyə qapanan, Allahdan riza və lütf diləyən görəsən. Onların əlaməti üzlərində olan səcdə izidir”. (“Fəth” surəsi, 29-cu ayədən”)
Möminin xüsusiyyətləri budur, Quran bizə deyir ki, bu cür olmalıyıq. Əvvəla
أَشِدّاءُ عَلَي الکُفّار – kafirlərə qarşı sərt olmaq.
Kafirlərin qarşısında möhkəm bir duruşla durmaq,
asanlıqla dağıdıla bilən yumşaq təpələr kimi olmamaq, kafirlərin önündə möhkəm bir sədd kimi dayanmaq.
Müsəlmanlar imperializmin qarşısında durmalıdırlar;
müsəlmanlar Amerikanın və yer üzünün digər hegemon qüvvələrinin zorakılığına qarşı çıxmalıdırlar;
buna riayət etməsələr, bu qaydalara diqqət yetirməsələr, zəlil olacaq,
fəsada və geriliyə düçar olacaqlar; təəssüflər olsun ki, hazırda bu baş verib.
Mübarək “Ənfal” surəsinin son ayələrində möminlərin bir-biriləri üzərində olan dostluq və himayədarlığından söhbət açılarkən deyilir:
“Onlar bir-birinə dostdurlar”. (“Ənfal” surəsi, 72-ci ayədən)
Bu, möminlər haqdadır; sonrakı ayədə kafirlər haqqında da buyurur ki,
onlardan da bəziləri digərlərinin yaxın dostu və hamisidir.
Həm möminlərin arasında dostluq bağları mövcuddur, bəziləri digərlərinin himayədarıdır, həm də kafirlərin arasında.
Burada təhkiyə, nəql etmə yolu ilə çatdırılan, əslində isə zərurət, vaciblik anlamı kəsb edən bir şəri vəzifə var;
yəni sözügedən ayələrin mənası əslində budur ki, İslam dünyasının harasında olmalarından asılı olmayaraq,
mömin möminin yaxın dostu və himayəçisi olmalıdır; bizim daim vurğuladığımız vəhdət də bax elə budur.
Bunun əksinə olaraq, mömin qarşı cəbhədə gördüyü kafirlərlə öz arasında bağlılıq duymamalı,
onlarla dostluq və himayədarlıq münasibətlərinə girməməlidir. Kafirlərin dostluğu müsəlmanları bədbəxt edir;
eynilə bu gün müşahidə etdiyiniz kimi; hazırda bəzi müsəlman ölkələri ilə İsrail rejimi
bir-birinə sevgi dolu mesajlar göndərir, cürbəcür siyasi, iqtisadi və sair əlaqələr yaradırlar. Daha sonra buyurur:
“Əgər siz bunlara (yuxarıda sizə buyurulanlara) əməl etməsəniz, yer üzündə böyük bir fitnə-fəsad olar”. (“Ənfal” surəsi, 73-cü ayədən)
Möminlər arasında bərqərar edilməsi, möminlərlə kafirlər arasında isə kəsilməsi əmr olunmuş bu dostluq və himayədarlığa əməl olunmazsa,
yer üzündə çox böyük bir fitnə-fəsad yaranar.
Bu gün bu baş verib; bu gün bizim müsəlman regionumuzda müharibə var, vətəndaş müharibəsi var, qanlar tökülür, geniş təzyiqlər mövcuddur.
Bəzi ölkələrin ağılsız və mürtəce dövlətləri digər ölkələrin əleyhinə müharibəyə girir, cinayətlərə yol verir.
Baxın görün bu gün Yəmən əhalisi necə böyük bir müsibətə düçar olub! Toyları yasa dönür;
küçə və bazarlarda, məscidlərdə və sairdə dinc əhali bombalanaraq məhv edilir; Əfqanıstanda bir cür, Pakistanda bir cür,
Suriyada bir başqa cür; bütün bunlar ona görədir ki, biz müsəlmanlar möminlər arasında vacib olan dostluq və himayədarlığı unutmuşuq!
Yəni Qurana əməl etmirik; bu, Qurana əməl etməməkdir. Qurana əməl etsək, hörmət və nüfuz qazanarıq;
müsəlmanlara səadət bəxş edəcək yol budur.
İslam Respublikasında biz artıq 40 ildir ki, imperializmin zorakılığının qarşısında durmağı və eyni zamanda inkişaf etməyi bacarmışıq.
İslam Respublikasını aradan götürmək istəyənlərə göz dağı olaraq, biz daha da dərinlərə kök salmışıq,
güc və bacarığımız daha da artıb, daha böyük nailiyyətlər qazanmışıq. Qoy düşmənin gözü kor olsun!
Bu Quran tilavəti, Quranın avazla, gözəl oxunuşu və sair – bunlar hamısı müqəddimədir;
Quranın əzbərlənməsi, bu kimi tədbirlərdə Quran oxunması müqəddimədir; dərk etmənin müqəddiməsidir,
dərk etmək isə əməl etməyin başlanğıcıdır. Əziz gənclər – əksəriyyətiniz gəncsiniz –
Qurana məhz bu baxışla, bu duyumla yanaşın, daim yadda saxlayın ki, Quran təlimlərini öz həyatınız –
şəxsi həyatınız, sosial həyatınız, siyasi həyatınız üçün öyrənməli və reallaşdırmalısınız;
buna səy göstərin, bunun üçün çalışın.
Qurana bu gözlə, bu hislə yanaşsanız, İslam dünyasının sabahı bu günündən qat-qat yaxşı olacaq;
daha Amerika müsəlman ölkələrinin, İslam ümmətinin əleyhinə bu cür məhdudiyyətlər qoymağa, onları təhdid etməyə cürət etməyəcək.
Biz Qurana söykənsək, Qurandan öyrənsək,
Qurandan yapışsaq, bu, Quranda da qeyd olunduğu kimi, “Allahın ipi”ndən yapışmaq olacaq,
Allahın ipindən yapışmaq isə buna səbəb olur ki, insan möhkəm dayana bilsin.
Siz bir yerdən keçərkən möhkəm tutunmağınız üçün bir dəstək varsa, artıq yıxılmaq təhlükəsi qalmır;
Allahın ipi də belədir, əgər ondan möhkəm yapışmısınızsa, yıxılmaq təhlükəsi ortadan qalxacaq.
Ümidvaram ki, İslam dünyası günbəgün buna daha da yaxınlaşacaq, inşallah.
Bir daha bu tədbirin təşkilatçılarına, iştirakçılarına və qonaqlarına təşəkkürümü bildirirəm.
Allahın salamı, rəhməti və bərəkəti nəsibiniz olsun.